寄李商老
作者：呂本中
朝代：宋

paragraphs: 竹不可一日無，酒不可飲不醉。
平生嗜酒愛風竹，此意不許凡兒會。
南来經年飽塵垢，袖手甘隨百夫後。
文章漫作無功身，只了兒曹補窗竇。
黄沙障日江漫流，青山喚我十年舊。
憶昔泊船鵝翎口，把酒遥爲故人壽。
只今身在心已老，千巖想像靈芝秀。
君家兄弟固不凡，解挽三友勤相就。
中郎卧病過春晚，昔則酒狂今詩瘦。
山房大名不墜地，諸老風流未宜棄。
老檜参天可乞盟，粢食鉶羮乃無味。
如君高韻千載同，可更托身三數公。
丈夫勁挺要長久，百萬叩關一夫守。
胸中江海不須道，此流何必計升斗。
眼前勃窣訴二友，聽客所爲公絕口。